DA Den Europæiske Unions Tidende CE 84/660

(2004/C 84 E/0744)

SKRIFTLIG FORESPØRGSEL E-0707/04

af Roberta Angelilli (UEN) til Kommissionen

(10. marts 2004)

Om: Losseplads i naturreservatet Monte Catillo i Tivoli

Den italienske presse har for nylig bragt forlydender om, at de lokale myndigheder i Tivoli i Rom Kommune har besluttet at oprette en genbrugsstation med tilhørende logistiske infrastrukturer på et kommunalt ejet område i La Prece, som ligger i naturreservatet Monte Catillo, der er underlagt adskillige miljø- og landskabsmæssige restriktioner.

Det kommunalt ejede område er blevet overdraget til den kommunale affaldsindsamlingsvirksomhed ASA S.p.A. af kommunen. Genbrugsstationen skal imidlertid også omfatte en losseplads til deponering, sortering og bortskaffelse af uorganisk affald, som skal placeres i den ovennævnte naturpark.

Vil Kommissionen på denne baggrund oplyse:

1. om der er blevet gennemført en forebyggende vurdering af miljøindvirkningen på korrekt vis for at undersøge, om de rette forhold for oprettelse af en losseplads på ovennævnte sted er eller ikke er til stede?

2. om den kommunale beslutning om overdragelsen af området til ASA S.p.A. er i overensstemmelse med direktiverne om vurdering af visse offentlige og private projekters indvirkning på miljøet og oplysning af offentligheden (85/337/EØF (1) og 97/11/EF (2)) og med direktivet om vurdering af bestemte planers og programmers indvirkning på miljøet (2001/42/EF (3))?

3. om beslutningen om at oprette genbrugsstationen er i overensstemmelse med de ovennævnte direktiver?

Svar afgivet på Kommissionens vegne af Margot Wallström

(16. april 2004)

Projektet om et deponeringsanlæg i naturreservatet Monte Catillo i Tivoli, som det ærede medlem nævner, er tilsyneladende omfattet af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997. Det kunne falde ind under en af de projektkategorier, der er anført i direktivets bilag II. I henhold til artikel 4, stk. 2, i direktiv 85/337/EØF, som ændret, skal medlemsstaterne for projekter, der er anført i bilag II, enten ved en undersøgelse i hvert enkelt tilfælde eller ved fastsættelse af grænseværdier eller kriterier, afgøre, om de skal gøres til genstand for en vurdering af virkningerne på miljøet i overensstemmelse med artikel 5 til 10.

Kommissionen kan imidlertid ikke have kendskab til alle de situationer, hvor der må formodes at være tale om en forkert anvendelse af fællesskabslovgivningen på miljøområdet fra de kompetente myndigheders side i medlemsstaterne. Sådanne situationer bliver normalt bragt til Kommissionens kendskab ved hjælp af klageskrivelser, skriftlige forespørgsler fra Europa-Parlamentet samt andragender til Europa-Parlamentets Udvalg for Andragender, og de må nødvendigvis beskrives så nøjagtigt som muligt, for at Kommissionen kan blive i stand til at vurdere dem i relation til den gældende fællesskabslovgivning på miljøområdet.

I dette specifikke tilfælde kan Kommissionen ikke tage stilling til spørgsmålet på grundlag af de oplysninger, som det ærede medlem fremkommer med. Det ærede medlem opfordres derfor venligst til at tilvejebringe yderligere oplysninger for at sætte Kommissionen i stand til at vurdere sagen i henhold til den relevante fællesskabslovgivning.

For så vidt angår Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet, er fristen for medlemsstaternes gennemførelse af direktivet den 21. juli 2004. Derfor har medlemsstaterne endnu ikke pligt til at anvende bestemmelserne i dette direktiv i deres retssystem.

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 197 af 21.7.2001, s. 30.